Útivið 1000 havnir og fyritøkur, sum hava við havnavirksemi at gera, hava bundið seg til at arbeiða ímóti at røkka teimum 17 burðardyggu málunum hjá ST. Tað hendi á eini ráðstevnu í Antwerpen í síðstu viku. Tær mongu fyritøkurnar fara serliga at leggja dent á fimm umráði í framtíðar arbeiðnum. Talan er um menning av undirstøðukervi, veðurlagi og orku við denti á tiltøk, ið stuðla upp undir at røkka málunum í veðurlagsavtaluni í París, samfelagsliga integratión, trygd-herundir teldutrygd og gjøgnumskygni í etikki og leiðslu. "Havnir um allan heimin arbeiða ímóti eini framtíð, sum er bygd upp kring burðardygg búskaparlig átøk, ið fara at hjálpa okkum at lúka ikki bert alheims málini, men eisini lokalu avbjóðingarnar, vit hava, sum t. d. veðurlagsbroytingar, flytføri, talgilding og sosiala integratión,” segði Jacques Vandermeiren, stjóri í Antwerp Port Authority. á ráðstevnuni.